b'\n_START_ARTICLE_\nBarraques de pedra seca d\'Alcover\n_START_SECTION_\nDescripci\xc3\xb3\n_START_PARAGRAPH_\nEs tracta d\'un tipus de construcci\xc3\xb3 feta amb pedra planenca, generalment calc\xc3\xa0ria. Les barraques presenten gran varietat de distribucions internes i de formes. Poden tenir d\'una a tres estances i poden ser de planta quadrada, rectangular, circular, i en molts casos combinada. Les seves dimensions poden oscil\xc2\xb7lar entre 1\'20 m i 3\'30 m de costat o di\xc3\xa0metre, i l\'al\xc3\xa7ada acostuma a ser d\'uns 2 m. Tenen una \xc3\xbanica obertura, una porta, que pot adoptar diverses solucions, arc de mig punt, llinda o mixta. La coberta \xc3\xa9s generalment de volta, constru\xc3\xafda per aproximaci\xc3\xb3 de pedres inclinades cap a fora a fi que no deixin entrar l\'aigua. El tipus de construcci\xc3\xb3 s\'anomena de pedra en sec, \xc3\xa9s a dir, de pedres que no estan unides per cap mena d\'argamassa. Totes aquestes construccions presenten una petita cavitat a la part interna del mur, arran de terra, per guardar el c\xc3\xa0ntir. Rubi\xc3\xb3 i Bellver l\'anomena "coc\xc3\xb3".\n_START_SECTION_\nHist\xc3\xb2ria\n_START_PARAGRAPH_\nRubi\xc3\xb3 i Bellver, en el seu estudi sobre aquest tipus de construccions, les relaciona amb les que encara es conserven a la pen\xc3\xadnsula del Sina\xc3\xad (Nauam\xc3\xafs), que semblen tenir el seu origen en temps prehist\xc3\xb2rics. Tamb\xc3\xa9 se\'n troben en altres zones del Mediterrani, principalment associades amb el conreu de la vinya. Aix\xc3\xad doncs, l\'autor dedueix que les t\xc3\xa8cniques de construcci\xc3\xb3 de les barraques es remunten a temps remots i han arribat als nostres dies per transmissi\xc3\xb3 generacional.'